Muhuhõngulisi sõrmikuid olen teinud mitmeid, aga roosapõhjalised olid mu varrastel esmakordselt. Randmed kopeerisin vanadelt ERMis asuvatelt kinnastelt (vt A 509:3100/ab), no natuke kohandasin enda lõngale sobivaks. Ka muus osas sättisin kinnastele erinevate Muhu sõrmikute mustreid. Muidugi olid ennekõike valikus just roosad sõrmikud.
#000000
Seekord oli kindel soov kududa mustrikirjad ka sõrmedele. Kartsin, et nende tegemine on aeganõudev ja tüütu, aga tegelikult läks kiiresti. Mis siin salata - eks mul oli varrastel veidi jämedam lõng kui vanadel muhulastel. Tulemuseks on aga head soojad sõrmed.
#000001
Külasta mind ka Instagrammis @annelikudugurmee
#000002
Kui vähegi õnnestub, siis õmblen edaspidi kõik oma (ja võib-olla ka abikaasa) pidžaamapüksid flanellist. See on nii õmblemiseks kui ka kandmiseks mugav ning nahale meeldiv materjal. Ma muidugi ei tea, kas tänapäeval poodides üldse on mingit arvestatavat flanellivalikikut, aga kui muud üle ei jää, eks siis võtan mõne beebimustriga kanga :) Neid olen märganud küll.
#000003
Igal juhul on siin mu uued retromustrilised pidžaamapüksid. Kanga tõi mulle ligi 10 aastat tagasi õde - mul sündis kunagi sel ajal tütar ja õde arvas, et ehk ma tahan tüdrukule kunagi retro-kleidi õmmelda. Kangas oli lustakas selle poolest, et ühes ääres jooksis muster, kus lapsed omavahel käest kinni hoidsid - see oleks olnud tore seelikuosa alläär.
#000004
No muidugi oleksin ma tahtnud tütrele kleiti õmmelda... Aga kuidagi juhtus nii, et kui plika veel väike oli, siis kasutas ta peamiselt trikotaažist kleite, mida oli lihtne selga tõmmata. Hiljem, algkooli ajal, käis ta koolivormiseelikuga või mõne muu sobiva seelikukesega. Ja no nüüd... juba 2 või 3 aastat tagasi otsustas piiga, et tema ei kanna kleite ega seelikuid. Mul pole üldse mõtet üritadagi midagi sellist talle õmmelda ega kududa ega heegeldada. Ja tuleviku jaoks ei jäta ma seda kangast ka, sest teatavasti need vanad nõuka-aegsed kangad olid hirmkitsad (see oli vist 70 cm lai), nii et kui tütar on juba piisavalt suur, siis kleidi jaoks sellest tükist ei jagugi.
#000005
Nagu näha, siis tulid sellest kangajupist päris toredad pidžaamapüksid.
#000006